efsyn.gr

Οι εργασίες του βρετανικού Κοινοβουλίου θα ανασταλούν μετά την αποψινή λήξη τους για πέντε εβδομάδες έως τις 14 Οκτωβρίου, σύμφωνα με τον εκπρόσωπο του πρωθυπουργού, Μπόρις Τζόνσον.

Σήμερα αναμένεται να επικυρωθεί από τη βασίλισσα Ελισάβετ το νομοσχέδιο που αποκλείει την αποχώρηση της Βρετανίας από την Ευρωπαϊκή Ένωση στις 31 Οκτωβρίου χωρίς συμφωνία και θα αναγκάζει τον πρωθυπουργό να ζητήσει αναβολή του διαζυγίου, εάν δεν έρθει συμφωνία με την Ε.Ε. Το νομοσχέδιο έχει ήδη κυρωθεί από τη Βουλή των Κοινοτήτων και τη Βουλή των Λόρδων.

Όμως, ο εκπρόσωπος Τζέιμς Σλακ δήλωσε ότι η κυβέρνηση δεν θα επιδιώξει παράταση της προθεσμίας για το Brexit και πως δεν θα δεχτεί άλλες άσκοπες καθυστερήσεις στο Brexit και διαμήνυσε ότι οι βουλευτές πρέπει να ψηφίσουν υπέρ της διενέργειας πρόωρων εκλογών που θα ζητήσει αργότερα σήμερα ο Τζόνσον.

«Εάν οι βουλευτές θέλουν να επιλύσουν αυτό το θέμα, υπάρχει ένας εύκολος τρόπος - να ψηφίσουν σήμερα για εκλογές και να αφήσουμε το λαό να αποφασίσει» υποστήριξε ο ίδιος επιμένοντας ότι ο Τζόνσον δεν θέλει επέκταση του άρθρου 50.

Όμως, για δεύτερη φορά οι βουλευτές αναμένεται να απορρίψουν την πρότασή του για κάλπες στις 15 Οκτωβρίου, αφού την Παρασκευή συμφώνησαν οι ηγέτες της αντιπολίτευσης την Παρασκευή στη συγκρότηση κοινού μετώπου εναντίον της.

Ο Βρετανός πρωθυπουργός μιλώντας το μεσημέρι από το Δουβλίνο μετά τη συνάντησή του με τον Ιρλανδό ομόλογό του, Λίο Βαράντκαρ διαμήνυσε πως δεν πτοείται από τις απόπειρες του Κοινοβουλίου να παρεμποδιστεί ένα άτακτο Brexit και υποστήριξε πως επιθυμεί συμφωνία μέχρι τις 18 Οκτωβρίου.

Από την πλευρά του ο Βαράντκαρ προειδοποίησε τον Τζόνσον και τόνισε πως το Ηνωμένο Βασίλειο και η Ε.Ε. θα πρέπει να συνεχίσουν τις διαπραγματεύσεις παρά τα προβλήματα. Το ιρλανδικό «δίχτυ ασφαλείας», το λεγόμενο backstop, «παραμένει ένα σημαντικό στοιχείο της συμφωνίας αποχώρησης έως ότου βρεθεί μια εναλλακτική», είπε ο Ιρλανδός.